***Οδυσσέας Ελύτης, Πορεία προς το μέτωπο***

Νύχτα πάνω στη νύχτα βαδίζαμε ασταμάτητα, ένας πίσω απ' τον άλλο, ίδια τυφλοί. Με κόπο ξεκολλώντας το ποδάρι από τη λάσπη, όπου, φορές, εκαταβούλιαζε ίσαμε το γόνατο. Επειδή το πιο συχνά ψιχάλιζε στους δρόμους έξω, καθώς μες στην ψυχή μας. Και τις λίγες φορές όπου κάναμε στάση να ξεκουραστούμε, μήτε που αλλάζαμε κουβέντα, μονάχα σοβαροί και αμίλητοι, φέγγοντας μ' ένα μικρό δαδί, μία μία εμοιραζόμασταν τη σταφίδα. Ή φορές πάλι, αν ήταν βολετό, λύναμε βιαστικά τα ρούχα και ξυνόμασταν με λύσσα ώρες πολλές, όσο να τρέξουν τα αίματα. Τι μας είχε ανέβει η ψείρα ως το λαιμό, κι ήταν αυτό πιο κι απ' την κούραση ανυπόφερτο. Τέλος, κάποτε ακουγότανε στα σκοτεινά η σφυρίχτρα, σημάδι ότι κινούσαμε, και πάλι σαν τα ζα τραβούσαμε μπροστά να κερδίσουμε δρόμο, πριχού ξημερώσει και μας βάλουνε στόχο τ' αεροπλάνα. Επειδή ο Θεός δεν κάτεχε από στόχους ή τέτοια, κι όπως το 'χε συνήθειο του, στην ίδια πάντοτε ώρα ξημέρωνε τo φως.

***Οδυσσέας Ελύτης, Όμορφη και παράξενη πατρίδα***

Όμορφη και παράξενη πατρίδα

ω σαν αυτή που μου 'λαχε δεν είδα

Ρίχνει να πιάσει ψάρια πιάνει φτερωτά

στήνει στην γη καράβι κήπο στα νερά

κλαίει φιλεί το χώμα ξενιτεύεται

μένει στους πέντε δρόμους αντρειεύεται

Όμορφη και παράξενη πατρίδα

ω σαν αυτή που μου 'λαχε δεν είδα

Κάνει να πάρει πέτρα την επαρατά

κάνει να τη σκαλίσει βγάνει θάματα

μπαίνει σ' ένα βαρκάκι πιάνει ωκεανούς

ξεσηκωμούς γυρεύει θέλει τύρρανους

Όμορφη και παράξενη πατρίδα

ω σαν αυτή που μου 'λαχε δεν είδα

***Ιάκωβος Καμπανέλλης, Άσμα ασμάτων***

Τι ωραία που είν? η αγάπη μου

με το καθημερνό της φόρεμα

κι ένα χτενάκι στα μαλλιά.

Κανείς δεν ήξερε πως είναι τόσο ωραία.

Κοπέλες του Άουσβιτς, του Νταχάου κοπέλες,

μην είδατε την αγάπη μου;

Την είδαμε σε μακρινό ταξίδι,

δεν είχε πιά το φόρεμά της

ούτε χτενάκι στα μαλλιά.

Τι ωραία που είν? η αγάπη μου,

η χαϊδεμένη από τη μάνα της

και τ? αδελφού της τα φιλιά.

Κανείς δεν ήξερε πως είναι τόσο ωραία.

Κοπέλες του Μαουτχάουζεν,

κοπέλες του Μπέλσεν,

μην είδατε την αγάπη μου;

Την είδαμε στην παγερή πλατεία

μ? ένα αριθμό στο άσπρο της το χέρι,

με κίτρινο άστρο στην καρδιά.

Τι ωραία που είν? η αγάπη μου,

η χαϊδεμένη από τη μάνα της

και τ? αδελφού της τα φιλιά.

Κανείς δεν ήξερε πως είναι τόσο ωραία.

***N. Βρεττάκος, Ένας στρατιώτης μουρμουρίζει στο αλβανικό μέτωπο***

*Ποιος θα μας φέρει λίγον ύπνο εδώ που βρισκόμαστε; Θα μπορούσαμε τότες τουλάχιστο να ιδούμε πως έρχεται τάχατε η μάνα μας βαστάζοντας στη μασχάλη της ένα σεντόνι λουλακιασμένο με μια ποδιά ζεστασιά και κατιφέδες από το σπίτι μας. Ένα φθαρμένο μονόγραμμα στην άκρη του μαντιλιού: ένας κόσμος χαμένος. Τριγυρίζουμε πάνω στο χιόνι με τις χλαίνες κοκαλιασμένες. Ποτέ δεν βγήκε ο ήλιος σωστός απ' τα υψώματα του Μοράβα, ποτέ δεν έδυσε ο ήλιος αλάβωτος απ' τ' αρπάγια της Τρεμπεσίνας. Τρεκλίζω στον άνεμο χωρίς άλλο ρούχο, διπλωμένος με το ντουφέκι μου, παγωμένος και ασταθής. (Σαν ήμουνα μικρός καθρεφτιζόμουνα στα ρυάκια της πατρίδας μου δεν ήμουν πλασμένος για τον πόλεμο). Δε θα μου πήγαινε αυτή η προσβολή περασμένη υπό μάλης, δε θα μου πήγαινε αυτό το ντουφέκι αν δεν ήσουν εσύ, γλυκό χώμα που νιώθεις σαν άνθρωπος, αν δεν ήτανε πίσω μας λίκνα και τάφοι που μουρμουρίζουν αν δεν ήτανε άνθρωποι κι αν δεν ήταν βουνά με περήφανα μέτωπα, κομμένα θαρρείς απ' το χέρι του θεού να ταιριάζουν στον τόπο, στο φως και το πνεύμα του. Η νύχτα μας βελονιάζει τα κόκαλα μέσα στ' αμπριά. εκεί μέσα μεταφέραμε τα φιλικά μας πρόσωπα και τ' ασπαζόμαστε μεταφέραμε το σπίτι και την εκκλησιά του χωριού μας το κλουβί στο παράθυρο, τα μάτια των κοριτσιών, το φράχτη του κήπου μας, όλα τα σύνορα μας, τ ην Παναγία με το γαρούφαλο, ασίκισσα, που μας σκεπάζει τα πόδια πριν απ' το χιόνι, που μας διπλώνει στη μπόλια της πριν απ' το θάνατο.*

*Μα ό,τι κι αν γίνει εμείς θα επιζήσουμε. Άνθρωποι κατοικούν μες στο πνεύμα της Ελευθερίας αμέτρητοι, Άνθρωποι όμορφοι μες στη θυσία τους, Άνθρωποι. Το ότι πέθαναν, δεν σημαίνει πως έπαψαν να υπάρχουν εκεί, με τις λύπες, τα δάκρυα και τις κουβέντες τους. Ο ήλιος σας θα 'ναι ακριβά πληρωμένος. Αν τυχόν δεν γυρίσω, ας είστε καλά, σκεφτείτε για λίγο πόσο μου στοίχισε. (Σαν ήμουνα μικρός καθρεφτιζόμουνα στα ρυάκια της πατρίδας μου δεν ήμουν πλασμένος για τον πόλεμο).*

**1. Οκτώβρης 1940, του Γιάννη Ρίτσου**

Ανοίγουν τα παράθυρα  
κι όσοι μένουν χαιρετούν αυτούς που φεύγουν  
και φεύγουν όλοι.  
Γέμισαν οι πόλεις τύμπανα και σημαίες.  
Ορθή η αυγή σημαιοστολίζει τα όνειρά μας  
κι η Ελλάδα λάμπει μες στα φώτα των ονείρων μας .  
Ο ήλιος πλυμένος  
με το καθάριο πρόσωπο στραμμένο στον άνθρωπο,  
χαιρετάει τους δρόμους που τραβούν στη μάχη.  
Αυτοκίνητα περνούν γεμάτα πλήθος.  
Αποχαιρετιούνται στις πόρτες και γελάνε  
ύστερα ακούγονται τ’ άρβυλα στην άσφαλτο,  
το μεγάλο τραγούδι των αντρίκιων βημάτων  
που μακραίνει και σβήνει στο βάθος του δρόμου,  
ως το βραδινό σταθμό με τα χαμηλωμένα φώτα.  
Εκεί τα τρένα περιμένουνε  
σφυρίζουν για λίγο έξω από την πόλη,  
ακούγονται οι αποχαιρετιστήριοι πυροβολισμοί  
κι ύστερα όλα σωπαίνουν και περιμένουν.  
Διαβάζουμε τα τελευταία παραρτήματα:  
Νικούμε. Νικούμε.  
Πάντα νικάει το δίκιο!  
Μια μέρα θα νικήσει ο άνθρωπος.  
Μια μέρα η λευτεριά θα νικήσει τον πόλεμο.  
Μια μέρα θα νικήσουμε για πάντα.”

Αθήνα, Νοέμβριος 1940, Γιάννης Ρίτσος

### Ελλάδα 1940, του Ηλία Σιμόπουλου

Τι εποχή εκείνη του Σαράντα!

Έβρεχαν άστρα οι ουρανοί  
και χύνονταν από χιλιάδες στόματα  
το χρυσάφι των λέξεων

Τα παλικάρια γράφανε στα μέτωπα  
τα πιο ωραία ποιήματα

Δεν υποτεύονταν  
πως ήταν μια παρένθεση  
ένα παιχνίδι στον καθρέφτη των νερών  
μια λάμψη μόνο που άλλαζε  
τα βάτα σε σμαράγδια και τριαντάφυλλα  
Ασύνορη ήταν η ζωή  
Ουρανοδρόμοι της ελπίδας  
σημαδεύαν όνειρα  
γράφαν πρωτάκουστα ποιήματα  
με λέξεις βόλια λέξεις πυρκαγιές  
λέξεις φιτίλια στους αστερισμούς  
του στίχου.

### «Άσμα ηρωικό και πένθιμο για τον χαμένο ανθυπολοχαγό της Αλβανίας», του Οδυσσέα Ελύτη (απόσπασμα)

Ήταν ωραίο παιδί. Την πρώτη μέρα που γεννήθηκε  
Σκύψανε τα βουνά της Θράκης να φανεί  
Στους ώμους της στεριάς το στάρι που αναγάλλιαζε·  
Σκύψανε τα βουνά της Θράκης και το φτύσανε  
Μια στο κεφάλι, μια στον κόρφο, μια μέσα στο κλάμα του·  
Βγήκαν Ρωμιοί με μπράτσα φοβερά  
Και το σηκώσαν στου βοριά τα σπάργανα…  
Ύστερα οι μέρες τρέξανε, παράβγαν στο λιθάρι  
Καβάλα σε φοραδοπούλες χοροπήδηξαν  
Ύστερα κύλησαν Στρυμόνες πρωινοί  
Ώσπου κουδούνισαν παντού οι τσιγγάνες ανεμώνες  
Κι ήρθαν από της γης τα πέρατα  
Οι πελαγίτες οι βοσκοί να παν των φλόκων τα κοπάδια  
Εκεί που βαθιανάσαινε μια θαλασσοσπηλιά,  
Εκεί που μια μεγάλη πέτρα εστέναζε!

………………………………………….

Ήταν γενναίο παιδί.  
Με τα θαμπόχρυσα κουμπιά και το πιστόλι του,  
Με τον αέρα του άντρα στην περπατηξιά,  
Και με το κράνος του – γυαλιστερό σημάδι  
(Φτάσανε τόσο εύκολα μεσ’ στο μυαλό  
που δεν γνώρισε κακό ποτέ του)  
Με τους στρατιώτες του ζερβά δεξιά  
Και την εκδίκηση της αδικίας μπροστά του.  
-Φωτιά στην άνομη, φωτιά!  
Με το αίμα πάνω από τα φρύδια  
Τα βουνά της Αλβανίας βροντήξανε

Ύστερα λυώσαν χιόνι να ξεπλύνουν  
Το κορμί του, σιωπηλό ναυάγιο της αυγής  
Και το στόμα του, μικρό πουλί ακελάηδιστο,  
Και τα χέρια του, ανοιχτές πλατείες της ερημίας.  
Βρόντηξαν τα βουνά της Αλβανίας  
Δεν έκλαψαν.  
Γιατί να κλάψουν  
Ήταν γενναίο παιδί!

Απ’ το «Άσμα ηρωϊκό και πένθιμο για τον  
χαμένο ανθυπολοχαγό της Αλβανίας»  
του Οδυσσέα Ελύτη  
Άσμα ηρωϊκό και πένθιμο για τον χαμένο  
ανθυπολοχαγό της Αλβανίας  
Ήταν γενναίο παιδί  
Με τα θαμπόχρυσα κουμπιά και το πιστόλι του  
Με τον αέρα του άντρα στην περπατηξιά  
Και με το κράνος του, γυαλιστερό σημάδι  
(Φτάσανε τόσο εύκολα μεσ’ στο μυαλό  
Που δεν εγνώρισε κακό ποτέ του)  
Με τους στρατιώτες του ζερβά-δεξιά  
Και την εκδίκηση της αδικίας μπροστά του  
– Φωτιά στην άνομη φωτιά! –  
Με το αίμα πάνω από τα φρύδια  
Τα βουνά της Αλβανίας βροντήξανε  
Ύστερα λυώσαν χιόνι να ξεπλύνουν  
Το κορμί του, σιωπηλό ναυάγιο της αυγής  
Και το στόμα του, μικρό πουλί ακελάηδιστο  
Και τα χέρια του, ανοιχτές πλατείες της ερημίας  
Βρόντηξαν τα βουνά της Αλβανίας  
Δεν έκλαψαν  
Γιατί να κλάψουν  
Ήταν γενναίο παιδί!

Κείνοι που επράξαν το κακό – τους πήρε μαύρο σύγνεφο  
Μα κείνος που τ’ αντίκρυσε στους δρόμους τ’ ουρανού  
Ανεβαίνει τώρα μοναχός και ολόλαμπρος!  
Τόσο πιωμένος από φως που φαίνεται η καρδιά του  
Φαίνεται μεσ’ στα σύγνεφα ο Όλυμπος ο αληθινός  
Και στον αέρα ολόγυρα ο αίνος των συντρόφων …

Τώρα χτυπάει πιο γρήγορα τ’ όνειρο από το αίμα  
Στους όχτους του μονοπατιού συνάζουνται τα ζώα  
Γρυλίζουν και κοιτάζουνε σαν να μιλούνε  
Ο κόσμος όλος είναι αληθινά μεγάλος  
Γίγας που κανακεύει τα παιδιά του  
Με βήμα πρωινό στη χλόη που μεγαλώνει  
Ολοένα εκείνος ανεβαίνει

Μακριά χτυπούν καμπάνες από κρύσταλλο  
Αύριο, αύριο λένε: το Πάσχα τ’ ουρανού!  
Τώρα χτυπάει πιο γρήγορα τ’ όνειρο μέσ’ στο αίμα  
Του κόσμου η πιο σωστή στιγμή σημαίνει:  
Ελευθερία,  
Έλληνες μέσ’ στα σκοτεινά δείχνουν το δρόμο:  
Ε Λ Ε Υ Θ Ε Ρ Ι Α  
Για σένα θα δακρύσει από χαρά ο ήλιος.

Ο Όρθιος σκοπός (Άγγελος Σικελιανός)  
από τα Χωρικά της Σίβυλλας  
Το γένος βουλιαγμένο μες στον αιώνα  
να λυτρωθεί μονάχο του μπορεί  
μα να ξυπνήσει πρέπει η πλέρια Μνήμη  
βαθειά του, αδάμαστη και τρομερή  
Κανείς δε θα ξεφύγει τη γενιά του!  
το βάρος της θα σπάσει ως τη στιγμή  
που βγαίνοντας από τη λησμονιά του  
στο φως που πια δεν στέκουν δισταγμοί,  
……………..  
Της ζωής θε να ντυθεί την πανοπλία,  
και μ’ ακέριο τον άγιο σκελετό  
των περασμένων, θα στηθεί στη γη του  
με το κεφάλι αλύγιστο κι ορτό!

Ελέγαμε: ένα Μαραθώνα ακόμα!  
Ελέγαμε: Μια Σαλαμίνα ακόμα!  
Ελέγαμε: Ακόμα ένα εικοσιένα!  
Κι ήρτες τέλος συ, Μητέρα-Μέρα,  
οπού αγκάλιασες κι ανύψωσες  
ολόκληρα τα περασμένα  
στον ανώτατο λυτρωτικό σκοπό τους,  
στον υπέρτατο τους ηθικόν Ιστορικό Ρυθμό!

Ω δικαίωση όλων των ελληνικών αγώνων!  
Ω ύψιστη ηθική στροφή μέσα στο χάος ολόκληρου του Κόσμου!  
Και μαζί, ω γιγάντια, πλέρια ιστορική καταβολή, από την οποία,  
Ν ι κ η τ έ ς, οι Έλληνες, θα ξεκινήσουμε αύριο,  
πρωτοπόροι της πνευματικής ανάπλασης ολόκληρης της γης!  
Ω Μέρα-Μάννα, που μας έσπασες ακέρια κι ως το ύστατο,  
όλα τα κρυφά εσωτερικά δεσμά μας!  
Ω κοσμοϊστορική Ελευθερία, τόσο βαθειά λαχταρισμένη!  
Να Σε! Σε κατέχουμε! Σε νιώθουμε! Σε θέλουμε!

Και θε να Σε κρατήσουμε όλοι,  
στο τεράστιο ύψος που μας φανερώθηκες απ’ τα χαράματα  
των Εικοσιοχτώ του Οχτώβρη του 1940,  
κι ως με τη συντέλεια των αιώνων, είτε ζήσουμε,  
είτε, αύριο που θα φέγγεις πάνω απ’ όλο τον πλανήτη το γιγάντιο φως Σου,  
θα βρισκόμαστε στα σπλάχνα Σου, ω Μητέρα, αθάνατοι νεκροί!  
5 του Νοέμβρη 1940, Αθήνα

### Ο λαός – Γιάννης Ρίτσος

Τούτος ο λαός, αφέντη μου, δεν ξέρει πολλά λόγια,  
σωπαίνει, ακούει, κι όσα του λες τα δένει κομπολόγια.  
Και κάποιο βράδυ – πες σαν χτες – υψώνει το κεφάλι  
κι αστράφτουνε τα μάτια του κι αστράφτει ο νους του πάλι.  
Κι όπως περνάν κι όπως βροντάν, μαδάει ο αγέρας ρόδα  
κι από τη λάσπη ξεκολλά της Ιστορίας η ρόδα.  
Και τούτο το περήφανο, τ’ άμετρο ψυχομέτρι,  
μόνη σημαία το φως κρατεί, μόνο σπαθί το αλέτρι.  
Κι από τους τάφους ξεκινάν όλοι οι νεκροί του Αγώνα  
και μπαίνουν πάλι στη σειρά με σιδερένιο γόνα.  
Και φέγγουνε τα μάτια τους σ’ όλο το μέγα βάθος  
σάμπως Ανάστασης κεριά μετά από τ’ Άγιο Πάθος.  
Νάτος, περνάει ο αδούλωτος στρατός της δικαιοσύνης  
και πάει να σπείρει όλη τη γης με στάρι κι άστρα ειρήνης.  
Κι ως πάνω τους η Λευτεριά πάλλοντας ανατέλλει  
φουσκώνει η άκρατη καρδιά του ανθρώπου σαν καρβέλι.

### Το Πανανθρώπινο Εμβατήριο της Ελλάδας – Άγγελος Σικελιανός

Ὀμπρός! Μὲ ὀρθή, μεσούρανη  
τῆς Λευτεριᾶς τὴ δᾴδα,  
ἀνοίγεις δρόμο, Ἑλλάδα,  
στὸν Ἄνθρωπον … Ὀμπρός!  
Ὁρμᾶνε πρῶτοι οἱ Ἕλληνες  
κι ὅλοι οἱ λαοὶ σιμά Σου  
-μεγάλο τ᾿ ὄνομά Σου-  
βροντοφωνᾶν: «Ὀμπρός,  
» ὀμπρός, νὰ γίνουμε ὁ τρανὸς  
στρατὸς ποὺ θὰ νικήσει,  
σ᾿ Ἀνατολὴ καὶ Δύση,  
τὸ μαῦρο φίδι ὀμπρός,  
» ὀμπρός, κ᾿ ἡ Ἑλλάδα σκώθηκε  
καὶ διασκορπάει τὰ σκότη!  
Ἀνάστα, ἡ Ἀνθρωπότη,  
Κι ἀκλούθα την … Ὀμπρός!»